**REPUBLIKA SRBIJA**

**NARODNA SKUPŠTINA**

**BIBLIOTEKA NARODNE SKUPŠTINE**

**Tema: Položaj mladih u sistemu socijalne zaštite**

**Datum: 18.11.2013.**

**Br. Z-18 /13**

**Ovo istraživanje je uradila Biblioteka Narodne skupštine za potrebe rada narodnih poslanika i Službe Narodne skupštine. Za više informacija molimo da nas kontaktirate putem telefona 3026-532 i elektronske pošte** ***istrazivanja@parlament.rs*.** **Istraživanja koja priprema Biblioteka Narodne skupštine ne odražavaju zvanični stav Narodne skupštine Republike Srbije.**

**SADRŽAJ**

[Uvod (nazaposlenost i ekonomska kriza) 3](#_Toc373492988)

[Struktura nezaposlenosti 4](#_Toc373492989)

[Položaj mladih u sistemu socijalne zaštite 6](#_Toc373492990)

[1. Međunarodni pravni okvir 7](#_Toc373492991)

[2. Domaći zakonski okvir 8](#_Toc373492992)

[Zaštita dece od siromaštva 10](#_Toc373492993)

[Zaključak 13](#_Toc373492994)

#  Uvod (nazaposlenost i ekonomska kriza)

Početkom 2005. godine počeo je period opadanja nezaposlenosti u Evropi, koji je trajao do prvog kvartala 2008. godine. Nezaposlenost u 27 članica EU (EU-27) je niska, oko 16 miliona ljudi (ekvivalentno sa stopom od 6,8%) ali raste naglo u toku ekonomske krize. Između drugog kvartala 2008. do sredine 2010. godine nivo nezaposlenosti porastao je na 9,7%, što je u to vreme najviša zabeležena vrednost od početka 2000. godine. Od drugog kvartala 2011. do kraja 2012. godine nezaposlenost se stalno i značajno povećava do 10,7%.[[1]](#footnote-1) Stopa nezaposlenosti u evro zoni (EA - 17) imala je isti trend rasta kao u EU-27 sa izuzetkom perioda od sredine 2010 do sredine 2011. godine, kada je privremeno opala. Na kraju 2012. godine, stopa nezaposlenosti u EA -17 iznosi 11,8%, što je najviša stopa od 1995. godine. Detaljnija analiza stope nezaposlenosti u evropskim zemljama prikazana je u nastavku istraživanja.

Pad zaposlenosti u Srbiji od početka krize bio je dramatičan. Broj zaposlenih radnika radnog uzrasta (15-64 godine) smanjio se 7% između oktobra 2008. i oktobra 2009. godine. Stopa zaposlenosti u Srbiji je bila niska, imajući u vidu da je 2009. godine svaki drugi stanovnik radnog uzrasta radno angažovan (50%). U 2010. godini stopa zaposlenosti je opala za dodatnih 2,8 procenata, što predstavlja najveći pad od početka krize. Navedena stopa zaposlenosti je znatno niža od proseka 27 zemalja EU (64,6%), ali i od stopa zaposlenosti susednih zemalja (Hrvatska, Bugarska, Rumunija). Srbija je bila daleko od stope zaposlenosti od 70%, cilj koji je za EU do 2010. godine postavila Lisabonska strategija iz 2000. godine. Treba naglasiti da su podaci o ukupnoj stopi nezaposlenosti u Srbiji u 2012. godini različiti: prema podacima Nacionalne službe za zapošljavanje iznosila je 30,4%, a prema podacima iz Ankete o RS (oktobar 2012.) stopa nezaposlenosti u Srbiji je bila 22,4%.[[2]](#footnote-2)

Takođe, u periodu oktobar 2012 – april 2013. godine došlo je do pada zaposlenosti u Srbiji sa 36,7% na 36,3%. U poređenju sa 27 zemalja EU, najveća razlika u stopi zaposlenosti po starosti odnosi se na mlade (više u nastavku istraživanja).

Nezaposlenost u Srbiji ima dugoročni karakter, jer nezaposlena lica ostaju u tom statusu duže vreme. Međunarodno iskustvo pokazuje da se verovatnoća nalaženja posla smanjuje proporcionalno dužini nezaposlenosti, što može dovesti do trajnog isključivanja sa tržišta rada i povećanja rizika siromaštva. Najnoviji podaci OECD-a[[3]](#footnote-3) o nezaposlenosti pokazuju da je jedan od troje nezaposlenih u zemljama OECD bio bez posla duže od 12 meseci, zaključno sa drugim kvartalom 2013. Sa učešćem od 35,3% u ukupnom broju nezaposlenih, to je najviši nivo dugoročno nezaposlenih od kada je kriza počela (4 kvartal 2007. godine) kada je dugoročna nezaposlenost iznosila 27,0%.

# Struktura nezaposlenosti

U istraživanju Fondacije za razvoj ekonomske nauke (FREN) koje je objavljeno 2013. godine[[4]](#footnote-4) analizirano je kretanje nezaposlenosti u Srbiji u periodu 2005-2010. godine, zatim kretanje stope nezaposlenosti po polu i starosti, posebno mladih ljudi.

U navedenom istraživanju je razmatrana stope zaposlenosti (15 – 64 godine) po polu i starosti u petogodišnjem periodu i zaključeno je sledeće: stopa zaposlenosti žena u aprilu 2010. godine iznosila je 40,2% i bila značajno niža od stope zaposlenosti muškaraca (54,3%) iako je ova razlika smanjena u periodu 2005-2010. Takođe, stopa zaposlenosti žena u Srbiji niža je u poređenju sa 27 zemalja EU (58,6% u 2009. godini), ali i od stope zaposlenosti žena susednih zemalja (Hrvatska, Bugarska, Rumunija). Stopa nezaposlenosti u aprilu 2013. godine u Srbiji veća je za 1,7 procentna poena u odnosu na oktobar 2012. godine i iznosila je 24,1%, i to 22,3% za muško i 26,5% za žensko stanovništvo.[[5]](#footnote-5)

Pored žena, stopa zaposlenosti mladih uzrasta 15-24. godina kretala se od 18,7% u 2005. godini do samo 15% u 2010. godini. Naime, prema podacima za 2012. godinu[[6]](#footnote-6) stopa nezaposlenosti u Srbiji po starosnoj dobi je najviša kod mlade populacije starosti 15-24 godine (51,2%) i 25-34 godine (29,8%).

Ovako niska stopa zaposlenosti mladih objašnjava se dužinom školovanja, budući da većina mladih obično nije aktivna na tržištu rada tokom školovanja.[[7]](#footnote-7) U poređenju sa odraslima, položaj mladih na tržištu rada Srbije se pogoršao, budući da se povećao jaz između stope nezaposlenosti mladih i stope nezaposlenosti ukupnog stanovništva u posmatranom periodu.

Kvalifikaciona struktura nezaposlenih lica u Srbiji pokazuje da u ukupnoj nezaposlenosti, nezaposlena lica sa visokim i srednjim obrazovanjem učestvuju sa 80,5%, a lica bez škole i nižeg obrazovnog nivoa sa 19,5% (prema podacima ARS-a iz aprila 2010. godine). Po obrazovnom nivou (prema podacima ARS-a, april 2013. godine) najviša stopa nezaposlenosti je kod osoba sa srednjim nivoom obrazovanja i iznosila je 25,1% prošle godine. Interesantna je sektorska struktura zaposlenosti, koja je u Srbiji 2010. godine bila kako sledi: Zaposleni u poljoprivrednoj delatnosti učestvovali su sa 24,4%, industriji 24,2%, dok su uslužne delatnosti zastupljene sa 51,4%. Do 2020. godine planira se povećano učešće zaposlenih u industriji i to 26,4%, uslužne delatnosti 52% i smanjenje broja zaposlenih u sektoru poljoprivrede na 21,6%.[[8]](#footnote-8)

Istraživanje FREN-a o uticaju krize na ranjive grupe na tržištu rada[[9]](#footnote-9) potvrdilo je da je već prvi udar krize dodatno pogoršao položaj na tržištu rada ranjivih grupa, a posebno mladih, osoba bez kvalifikacija, ruralnog stanovništva, izbeglica i raseljenih lica. Ipak, prema projekcijama ekonomskih analitičara, ukupna nezaposlenost u Srbiji će se od 2013. godine blago smanjivati, zatim ubrzano do kraja projektovanog perioda, tako da će broj nezaposlenih lica 2020. godine biti oko 340.000.[[10]](#footnote-10) Projekcije kretanja stope nezaposlenosti su prikazane u tabeli koja sledi:

Tabela 1.: Projekcija stope nezaposlenosti odraslog stanovništva (15+)

 za period 2013 - 2020.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| godina | 2013 | 2014 | 2015 | 2016 | 2017 | 2018 | 2019 | 2020 |
| Stopa nezaposlenosti(%) | 15,74 | 14,91  | 14,09 | 13,30 | 12,53 | 11,79 | 11,03 | 10,32  |

Izvor: *Projekcije za odraslo stanovništvo;* Prema*:* Tabela 3.2.1. Osnovni pokazatelji tržišta rada odraslog stanovništva (15+), str.44.

U tabeli u nastavku teksta prikazani su podaci o stopi nezaposlenosti po polu i starosnoj granici u zemljama EU, kao i podatak za EU 27, odnosno prosečna stopa nezaposlenosti svih članica EU u prošloj godini. Već petu godinu za redom, Španija je i dalje zemlja sa najvećim ukupnom stopom nezaposlenosti (u 2012. godini 25,0%).

Tabela 2.: Stopa nezaposlenosti 2012. godine u određenim zemljama (%)

|  |  |  |  |  |  |
| --- | --- | --- | --- | --- | --- |
| Zemlje EU | Stopa nezaposlenosti muškaraca | Stopa nezaposlenosti žena | Stopa nezaposlenostido 25. god. | Stopa nezaposlenostiod 25-74. god. | Nezaposlenost mladih/omer |
| EU 27 | 10.4 | 10.5 | 22.8 |  9.1 | 9.7 |
| Austrija | 4.4 | 4.3 | 8.7 | 3.6 | 5.2 |
| V.Britanija | 6.3 | 7.4 | 21.0 | 5.7 | 12.4 |
| Grčka | 21.4 | 28.1 | 55.3 | 22.2 | 16.1 |
| Italija | 9.9 | 11.9 | 35.3 | 8.9 | 10.1 |
| Mađarska | 11.2 | 10.6 | 28.1 | 9.6 | 7.3 |
| Poljska | 9.4 | 10.9 | 26.5 | 8.5 | 8.9 |
| Rumunija | 7.6 | 8.4 | 22.7 | 5.6 | 7.0 |
| Slovačka | 13.5 | 14.5 | 34.0 | 12.2 | 10.4 |
| Slovenija | 6.4 | 9.4 | 20.6 | 7.9 | 7.1 |
| Hrvatska | 16.2 | 15.6 | 43.0 | 13.2 | - |
| Češka | 6.0 | 8.2 | 19.5 | 8.0 | 6.1 |
| Španija | 24.7 | 25.4 | 53.2 | 22.7 | 20.6 |

Izvor: *Eurostat, online data, 2013.* <http://epp.eurostat.ec.europa.eu/statistics_explained/index.php/Unemployment_statistics>

# Položaj mladih u sistemu socijalne zaštite

*Problem isključenosti mladih sa tržišta rada* je najčešći uzrok niza teškoća sa kojima se susreću, što se povećalo u uslovima ekonomske krize, kako u Evropi tako i u Srbiji. Više od 20 miliona dece u Evropi živi u riziku od siromaštva.[[11]](#footnote-11) Dete koje pripada ovoj grupi suočava se sa većim rizikom da izraste u odraslu osobu koja živi na društvenoj margini i da, na taj način prenosi model na drugu generaciju. Svaka peta mlada osoba u EU nalazi se u riziku od siromaštva jer je nezaposlena.

Iako je nezaposlenost glavni uzrok siromaštva među radno sposobnim stanovništvom u Srbiji i u EU, stanje u Srbiji je dramatičnije. Mladi su zbog otežanog pristupa tržištu rada svrstani u kategoriju ranjivih grupa i zato je važno pratiti kako različiti državni sistemi uspevaju da odgovore na probleme mladih koji su u dodatno otežanom položaju, odnosno mladih u sistemu socijalne zaštite.

Formalni sistemi danas jasno definišu različite forme, od ekonomske i političke, do socijalne i kulturne, koji utiču na isključenost određene grupe građana iz glavnih tokova društva. U skladu sa tim, socijalna isključenost se prati kroz nekoliko različitih dimenzija[[12]](#footnote-12):

a) siromaštvo - ukupni prihod domaćinstva ispod utvrđene linije siromaštva;

b) nezadovoljenost osnovnih materijalnih potreba;

c) isključenost sa tržišta rada, posebno dugotrajna;

d) isključenost iz sistema obrazovanja;

d) isključenost iz zdravstvenog sistema i pristupa uslugama zdravstvene zaštite.

Među analitičarima postoji saglasnost da ljudi kojima nije dostupno tržište rada, nisu u mogućnosti da se uključe u druge društvene tokove, ne razvijaju socijalne kontakte, žive u izolovanim i marginalizovanim zajednicama i najčešće postaju korisnici sistema socijalne zaštite. Veliki državni sistemi ne mogu brzo da reaguju pa rizične grupe građana ne dobijaju dovoljno specifičnu podršku. To dodatno povećava troškove a korisnici predugo ostaju u sistemu kao pasivni primaoci raznih oblika podrške.

## 1. Međunarodni pravni okvir

Postoji više međunarodnih dokumenata koji su obavezujući ili su bili model za izradu nacionalnih normativno-pravnih okvira nove socijalne politike. U nastavku teksta navedeni su akti koji se odnose na pitanja mladih i zapošljavanja.

**Milenijumski ciljevi razvoja UN**[[13]](#footnote-13), Milenijumska deklaracija koju su 2000. godine usvojili lideri 189 zemalja članica UN predviđa na nacionalnom nivou neophodno usvajanje i primena nacionalne strategije razvoja, posebno u zemljama u kojima je prisutan problem siromaštva kako bi se postigli usvojeni Milenijumski ciljevi do 2015. godine.

**Strategija Evropa 2020**

U martu 2010. usvojena je Strategija za pametan, održiv i inkluzivni razvoj, sa ciljem da se ostvari 2% ekonomskog rasta godišnje, uz osetno smanjenje nezaposlenosti. Strategija „Evropa 2020“ sadrži tri prioriteta:

a) Pametan rast – razvoj ekonomije zasnovane na znanju i inovacijama;

b) Održivi rast – promovisanje ekonomije koja je konkurentnija i efikasnije koristi resurse;

c) Inkluzivni rast – podsticanje ekonomije sa visokom stopom zaposlenosti, koja ostvaruje socijalnu i teritorijalnu koheziju.

Uočena je međusobna povezanost ciljeva, tako što se povećavanjem nivoa obrazovanja povećava stopa zaposlenosti i smanjuje siromaštvo. U skladu sa prioritetima i ciljevima, Evropska komisija je definisala sedam ključnih inicijativa, posebno one važne za pitanja mladih i zapošljavanja:

a) Unija inovacija – inovacije u proizvode i usluge koji će doprineti privrednom razvoju i otvaranju novih radnih mesta;

b) Mladi u pokretu – usmerena na unapređenje kvaliteta obrazovnih sistema i lakši ulazak mladih na tržište rada;

c) Agenda za nove veštine i nova radna mesta – modernizacija tržišta rada razvojem veština u skladu sa novim potrebana tržišta.

d) Evropska platforma za borbu protiv siromaštva – sa ciljem da ljudima suočenim sa siromaštvom i socijalnom isključenošću omogući dostojanstven život i aktivno učestvovanje u društvu. Preporuka je da sve nacionalne, regionalne i lokalne vlasti razvijaju partnerstvo, uključujući socijalne partnere i predstavnike civilnog društva.

##  2**. Domaći zakonski okvir**

**Strategija za smanjenje siromaštva**  usvojena je 2003. godine i predstavlja osnov za politike koje su kasnije kreirane. Oslanjala se na evropski okvir socijalne politike, prvi put je jasno istaknuta ranjivost određenih društvenih grupa, pokrenuti mehanizmi obezbeđivanja dodatne podrške i praćenje rezultata. Među grupama koje su prepoznate kao izuzetno osetljive su imladi ljudi, a usvojeni koncept siromaštva i socijalne isključenosti je otvorio pitanja koja do tada nisu bila u fokusu društva. Kao uzrok siromaštva i ključna pitanja kada su u pitanju mladi, istaknut je značaj i povezanost obrazovanja i zapošljavanja. Rešavanje problema nezaposlenosti podignuto je na nivo strateškog cilja, kao i pitanje efikasnosti sistema socijalne zaštite. Naglašena je uloga civilnog društva u razvoju programa za smanjenje siromaštva.

**Strategija razvoja socijalne zaštite**  usvojena je 2005. godine. Od ključnih problema sistema socijalne zaštite prepoznati su: pasivna uloga korisnika sistema, nedovoljno razvijena mreža socijalnih usluga, izrazito centralizovan i birokratizovan sistem institucija.[[14]](#footnote-14) Pored drugih pitanja, istaknut je problem vezan za pružanje usluga deci bez roditeljskog staranja u ustanovama socijalne zaštite.

**Nacionalna strategija za mlade** usvojena je 2008. godine i to je prvi zvanični akt u kome se mladi definišu kao populacija starosti između 15 i 30 godina, iako novi Zakon o socijalnoj zaštiti mlade definiše kao populaciju starosti od 18 do 26 godina. Strategija je otvorila veliki broj pitanja vezanih za mlade koji su ugroženi siromaštvom ili spadaju u osetljivu grupu. Istaknut je mali broj aktivnosti i programa namenjen posebno osetljivim grupama mladih ljudi i izostanak mera aktivne politike u zapošljavanju korisnika materijalnog obezbeđenja. Prema procenama iznetim u Strategiji, blizu 60% korisnika domova su adolescenti, od kojih se svaki deseti nalazi u završnoj fazi pred izlazak iz doma i osamostaljivanje. Od ovog broja svega 15% se zaposli u momentu napuštanja zaštite, a u naredne tri godine taj broj se povećava samo za 2%. Mladi u domovima, za razliku od njihovih vršnjaka iz prirodnih porodica, nisu dovoljno osposobljeni za samostalan život i predugo ostaju u njima. Alarmantni su podaci policije o broju mladih koji žive i rade na ulici bez organizovane pomoći i podrške, sa velikim rizikom da postanu žrtve trgovine ljudima.

Jedan od ciljeva je usmeren na ostvarivanje prava svih mladih na adekvatno obrazovanje uz obezbeđivanje jednakih mogućnosti za učenje i razvoj. U skladu sa tim, predviđaju se dodatne mere za uključivanje u sistem obrazovanja mladih iz osetljivih grupa, kao i podržavanje programa neformalnog obrazovanja namenjenih mladima iz osetljivih grupa. Drugi cilj se odnosi na povećanje zapošljavanja mladih - pripadnika osetljivih grupa. Kao važan segment navodi se: razvoj sistema karijernog vođenja i savetovanje mladih pripadnika osetljivih grupa u svim sredinama, kao i podsticanje zapošljavanja mladih pripadnika osetljivih grupa.

**Zakon o mladima** iz 2011. godine**.** Na lokalnom nivouu cilju aktivnog uključivanja i ostvarivanje prava svih mladih u Srbiji su do danas osnovane 142 Kancelarije za mlade.[[15]](#footnote-15)

**Zakon o socijalnoj zaštiti**[[16]](#footnote-16) usvojen je 2011. godine sa ciljem da obezbedi kontrolu, posebno u domenu novčanih davanja, kao i da uspostavi balans između pasivne novčane podrške i usluga socijalne zaštite sa programima zapošljavanja. Kategorija nesposobnih za rad je proširena uključivanjem studenata fakulteta i viših škola, trudnica i lica koja se staraju o članovima porodice nesposobnim za rad. Zadržana su ograničenja za radno sposobne korisnike da novčanu pomoć mogu dobijati samo devet meseci, kako bi bili aktivniji u traženju posla tokom letnjih sezonskih radova. Propisano je i da lice koje je radno sposobno ima pravo i obavezu da učestvuje u aktivnostima koje vode ka njegovom uključivanju u društvo.

Član 41.stav 2, bliže opisuje grupe korisnika socijalne pomoći i pored ostalog navodi i *maloletno lice, a kada* definiše odrasle osobe onda granicu postavlja *od navršenih 26 do navršenih 65 godina.* Teškoća sa ovom formulacijom je vezana za činjenicu da ovakva podela nije u saglasnosti sa drugim strateškim dokumentima, koji u mlade računaju deo i mlađe i starije populacije, odnosno od 15 do 30 godina starosti. Autori studije[[17]](#footnote-17) ukazuju da sistem socijalne zaštite nedovoljno uvažava biološke i društvene promene specifične za uzrast adolescenata, koje značajno utiču na njihov položaj u porodici i zajednici. Takođe, nedovoljno uvažava i to što mladi Srbije, ali i u drugim zemljama Evrope, ostaju duže zavisni od porodica, zbog čega je u drugim dokumentima ta granica pomerena do 30 godina.

Još jedna od važnih oblasti koje Zakon uvodi je obaveza međusektorske saradnje i povezivanja u pružanju različitih usluga (član 7. Zakona). Saradnja u pružanju usluga socijalne zaštite ostvaruje se u okvirima i na način utvrđen sporazumima o saradnji (dodatno obrazložena u članu 58.) kao i prava i dužnosti vezane za zapošljavanje radno sposobnih korisnika novčane socijalne pomoći.[[18]](#footnote-18) Članom 45. Zakonasu prvi put predviđene usluge podrške za samostalni život, što predstavlja značajan korak u razvoju podrške na lokalnom nivou i socijalne integracije korisnika. Jedna od prepreka u primeni ovog člana je nedovoljan finansijski kapacitet velikog broja lokalnih samouprava, naročito onih koje imaju status nerazvijenih. Ovo je značajno i pored toga što se usluge stanovanja uz podršku za osobe sa invaliditetom u jedinicama lokalne samouprave čiji je stepen razvijenosti ispod republičkog proseka finasiraju iz budžeta Republike.

# Zaštita dece od siromaštva

Stanovništvo Srbije spada među najstarije u Evropi zahvaljujući negativnom prirodnom priraštaju i pojačanoj emigraciji, posebno mladih i obrazovanih građana Srbije (2010. godine je stopa prirodnog priraštaja bila - 4,8%). Sa prosečnim brojem dece od 1,44 po ženi ne obezbeđuje se ni 30% proste zamene generacija.[[19]](#footnote-19) Pored toga, deca su izrazito ranjiva grupa sa visokim stepenom socijalne isključenosti, o čemu govori podatak da oko 200.000 dece živi ispod linije siromaštva, a skoro 400.000 je siromašno. Stanje u obrazovanju je loše, jer čak 78% dece Roma ne završi osnovnu školu.[[20]](#footnote-20) Položaj dece u Srbiji definisan je, pored ostalog i Nacionalnom planom akcije za decu (2004.) [[21]](#footnote-21) gde su definisani prioriteti, a jedan od njih je i: Smanjenje siromaštva dece polazeći od *Milenijumskog cilja UN* – *iskoreniti ekstremno siromaštvo i glad,* kao i cilja određenog u deklaraciji *Svet po meri dece – iskoreniti siromaštvo: ulagati u decu.* Pored Saveta za prava deteta pri Vladi Republike Srbije (2002.) na planu institucionalne izgradnje, napredak je postignut konstituisanjem samostalnog radnog tela Narodne skupštine - Odbora za prava deteta (2012.)[[22]](#footnote-22) a prema najavama resornog Ministarstva RS, do kraja godine trebalo bi da bude usvojen zakon o zaštitniku prava deteta, čije je donošenje predviđeno Konvencijom o pravima deteta koju je naša zemlja ratifikovala, a predviđeno je i donošenje opšteg antidiskriminacionog zakona, kao i zakona o zaštiti dece od nasilja. Pripremljen je Prednacrt zakona o pravima deteta.[[23]](#footnote-23)

U naporima da se smanji stopa siromaštva dece u Evropi, Odbor za socijalnu politiku, zdravlje i održivi razvoj Parlamentarne skupštine Saveta Evrope priprema izveštaj o "prestanku siromaštva dece u Evropi". U tom kontekstu, a zbog malog broja podataka koji su javno dostupni, postavljen je upitnik parlamentarnim službama evropskih država za više informacija o sledećim pitanjima: Definicija siromaštva dece u nacionalnom zakonodavstvu, stopa siromaštva dece; mehanizmi za podršku roditeljskom staranju; mehanizmi podrške u školama sa namerom da se obezbede jednake mogućnosti;

Upitnik Evropskog parlamenta br. 2345 iz septembra ove godine na temu ''Istraživanje siromaštva dece u Evropi''odnosio se i na postojanje nacionalne strategije za rešavanje zdravstvenih problema ugrožene dece. Na osnovu odgovora, planira se izrada analitičkog pregleda i poređenje situacije i političkih rešenja u državama članicama Saveta Evrope.

U ovom istraživanju prikazano je kako je zaštita dece od siromaštva uređena u dvema evropskim zemljama: Češkoj i Mađarskoj. Tako u češkom pravnom sistemu ne postoji pravna definicija siromaštva već je samo tzv. potreba za materijalnom pomoći (*state of material need)* definisana u određenim aktima. Takođe, ne postoji jasna pravna definicija siromaštva dece. Stopa siromaštva dece u 2012. godini bila je 15,2%. Što se tiče mehanizama za podršku roditeljima, odnosno beneficija ili vladinih mera podrške koje su dostupne porodicama u nevolji, navodi se da u vezi sa direktnim finansijskim donacijama, kao i posebnim programima socijalne pomoći za pojedine porodice, ne postoje mehanizmi ustanovljeni u školama sa namerom da se obezbede jednake mogućnosti za sve. Na pitanje da li postoje nacionalne strategije za rešavanje problema i zdravstvenih potreba ugrožene dece, odnosno koje konkretne akcije se preduzimaju u Češkoj, sa namerom da se obezbedi jednak pristup zdravstvenim uslugama za decu koja žive u siromaštvu, odgovoreno je da u Češkoj postoji univerzalni zdravstveni sistem koji podrazumeva da su zdravstvene usluge besplatne i dostupne za svako dete (doprinose za zdravstveno osiguranje za decu plaća država). Ne postoje posebne mere koje se mogu primeniti na porodice sa decom koja žive u siromaštvu .

Zakonska definicija siromaštva dece ne postoji u Mađarskoj. Centralni zavod za statistiku Mađarske koristi određene standarde za merenje siromaštva i oni predstavljaju apsolutne pokazatelje za siromaštvo (broj lica koja žive ispod socijalnog minimuma), prolazno siromaštvo (siromaštvo tokom perioda koji je manji od 2 godine), subjektivno siromaštvo (osobe koje govore o sebi kao siromašnoj osobi) ili kao generalni indikator, odnosno relativno siromaštvo. Stopa siromaštva u Mađarskoj se računa na osnovu pokazatelja koji se koristi u Evropi: lica koja žive u domaćinstvima sa manje od 60% prosečnih primanja.

Broj lica mlađih od 18 godina u januaru 2011. godine iznosio je 1 797 955 (18% od ukupne populacije) dok su 380 000 dece (21% od ukupnog broja dece) živela u bedi (prema podacima iz 2009. godine). Zabrinjavajući su podaci o stopi siromaštva u Mađarskoj za 2010. godinu prema starosti[[24]](#footnote-24) koja je za ukupnu polulaciju bila 12,3%, za populaciju uzrasta do 17 godina iznosila je 20,3%, od 18-64 godine starosti 11,9%, iznad 65. godina stopa siromaštva bila je 4,9%.

Prema Zakonu o zaštiti dece, porodice čije dete/deca dobiju redovni dečji dodatak ne moraju da plaćaju obroke u vrtićima, obdaništu ili školi. Oko 400 000 dece po ovom osnovu imaju pravo na besplatne obroke. Dnevni obroci jeftiniji su 50% za decu iz porodica koje imaju troje ili više dece i porodica koje imaju dete sa invaliditetom ili trajno bolesno dete. Dodatak je normativan. Lokalne samouprave u zavisnosti od finansijskih mogućnosti mogu obezbediti dodatnu finansijsku pomoć.

*“Money for Journey”* program ima raznih podkomponenti koje pružaju šanse za socijalno ugrožene učenike/studente, kako bi se školovali u srednjoj školi (student dobija mesečnu sumu i takođe, pomoć tokom završnih godina škole kako bi se kvalifikovao u više nivoe školovanja).

Navedeni programi se rade godinama u saradnji sa Javnim fondom mađarskih Roma. Planira se da stopa podrške studenata Roma za stipendiju, finansijsku podršku ili pomoć u toku ovih programa dostigne 50%.

Prema zvaničnim procenama, u Mađarskoj skoro 3 miliona ljudi živi ispod granice siromaštva, a čak 1,2 miliona njih u ekstremnom siromaštvu. [[25]](#footnote-25) Deca i ljudi koji žive u ugroženim regionima posebno su pogođeni ekstremnim siromaštvom. Većina Roma pripada ovoj grupi (ukupan broj je oko 750.000). Politika čiji je cilj aktivno uključivanje Roma u javni život u Mađarskoj nije odvojena od opšte borbe protiv siromaštva i usklađena je sa EU propisima za integraciju Roma do 2020. godine[[26]](#footnote-26) . Vlada je izradila Nacionalnu strategiju socijalnog uključivanja, u okviru koje treba da se utvrde srednjoročni ciljevi i Akcioni plan.[[27]](#footnote-27)

Nacionalna strategija u Mađarskojpodrazumeva sledeće programe:

1. *Semmelweis* plan za čuvanje zdravlja Mađarske (2011.) predstavlja nacionalni zdravstveni program i odnosi se na ukupnu populaciju, a posebno poglavlje se odnosi na razvoj zdravstvenih usluga za decu.

2. Program zdravstvene zaštite dece za period 2013-2016.[[28]](#footnote-28) ima sledeće podkomponente: perinatalna zaštita; promociju škole zdravlja, bio-psiho-socijalni skrining program usmeren na decu mlađu od 7. godina. Predviđa, takođe, praćenje implementacije Programa nacionalne imunizacije, nacionalni AIDS program, program za smanjenje alkoholizma, zaštitu dece od bolesti, poboljšanje kvalitata ishrana u obrazovanju, smanjenje nejednakosti u zdravstvu, zdravstvene organizacione poslove u unapređenju zdravstvenih usluga.

*3. Nacionalna strategija za socijalnu inkluziju*[[29]](#footnote-29) kojom su definisani principi i zadaci u zdravstvu u skladu sa nacionalnim programima za socijalno uključivanje.

# Zaključak

Nepovoljni demografski trendovi doprineli su pogoršanju osnovnih indikatora tržišta rada u Srbiji. Kao posledica negativnog prirodnog priraštaja, stanovništvo radnog uzrasta u periodu 2005-2010. godine smanjeno je za 4,5%, a aktivno stanovništvo smanjeno je za čak 13% tako da je 2010. godine broj aktivnog stanovništva (15-64 godine) iznosio 59,1% ukupnog stanovništva radnog uzrasta. Ova stopa aktivnosti stanovništva radnog uzrasta Srbije znatno je manja u odnosu na prosek 27 zemalja EU iz oktobra 2009. godine (71,3%). Stopa aktivnosti mladih je smanjena tokom istog perioda, sa 35,8% 2005. godine na 28,2% 2010. godine. Broj zaposlenog stanovništva radnog uzrasta (15-64 godine) je 2010. godine dostigao svoj minimum i smanjenje od 11% u odnosu na 2005. godinu.[[30]](#footnote-30)Prema najnovijim podacima za 2012. godinu, nezaposlenost mladih (15-24) je iznosila 51,2%, što je dvostruko veće od stope nezaposlenosti ukupnog radno aktivnog stanovništva starijeg od 15 godina, kako se navodi u istraživanju.

Takođe, stopa nezaposlenosti mladih u Srbiji neuporedivo je veća u odnosu na stopu nezaposlenosti 27 zemalja EU. Očekuje se da će novi sistem socijalne zaštite uspešnije prepoznati specifičnosti rizičnih grupa, efikasnije odgovarati na njihove potrebe i znatno brže doprineti njihovoj inegraciji. Napred navedeno je bio razlog za analizu položaja mladih u sistemu socijalne zaštite, sa posebnim osvrtom na stepen povezanosti institucija koje efikasnije mogu doprineti poboljšanju njihovog položaja. Ovo je važno imajući u vidu da rezultati analiziranih projekcija stanovništva ukazuju da je u dogledno vreme teško očekivati poboljšanje demografske situacije koja će biti obeležena smanjenjem stanovništva i njegovim vrlo intenzivnim starenjem.[[31]](#footnote-31) Aktuelna starosna struktura, duboko ukorenjene niske reproduktivne norme stanovništva i društveno ekonomske prilike samo su neki od važnijih činilaca koji će odlučujuće delovati na demografski razvitak Srbije u narednih pola veka.

Nezaposlenost je glavni uzrok siromaštva među radno sposobnim stanovništvom u Srbiji i u EU, a stanje u Srbiji je znatno teže. Mladi su zbog otežanog pristupa tržištu rada svrstani u kategoriju ranjivih grupa i zato je važno pratiti kako različiti državni sistemi uspevaju da odgovore na probleme mladih koji su u dodatno otežanom položaju. Navode se i projekcije stope nezaposlenosti odraslog stanovništva (15+) za period 2013-2020. godine u Srbiji.

U cilju komparativne analize položaja mladih u sistemu socijalne zaštite u evropskim zemljama, kao i prosek na nivou EU 27, u istraživanju je prikazana stopa nezaposlenosti po polu i godinama starosti u 2012. godini i uočeno je da je najveći procenat nezaposlenosti kod mladih, kao i da se taj odnos povećava svake godine u odnosu na ukupnu nezaposlenost, a prošle godine je u Španiji iznosio čak 20,6% i u Grčkoj 16,1%.Takođe, uočeno je da je veći procenat nezaposlenosti žena u odnosu na muškarce u svim razmatranim zemljama (Tabela br: 2.)**.** Statistički podaci ukazuju da jeekonomska kriza pogodila mlade više od drugih starosnih grupa. Na kraju 2012. godine, stopa nezaposlenosti u 17 zemalja evro zone je iznosila 11,8%, što je najveća stopa od 1995. godine.[[32]](#footnote-32) Od početka 2009. godine, jaz između nezaposlenosti mladih i ukupne nezaposlenosti je porasla, tako da je na kraju 2012. stopa nezaposlenosti mladih 2,6 puta veća od ukupne stopa. Sredinom 2012. stopa nezaposlenosti mladih evrozone je prestigla stopu nezaposlenosti EU-27.[[33]](#footnote-33)

U sklopu Strategije Evropa 2020. definisana je Evropska platforma za borbu protiv siromaštva kako bi se pomoglo ljudima suočenim sa siromaštvom, kao i preporuka za unapređenje saradnje na nivou nacionalne, regionalne i lokalne vlasti, uključujući i socijalne partnere i predstavnike civilnog društva.

U istraživanju je pored međunarodnog zakonodavstva prikazan zakonodavni okvir u ovoj oblasti u Srbiji:Strategija za smanjenje siromaštva (2003.), Strategija razvoja socijalne zaštite (2005.), Nacionalna strategija za mlade (2008.) i Zakon o socijalnoj zaštiti (2011.).

Deo istraživanja se odnosi na zaštitu dece od siromaštva, a kao jedan od važnih segmenata program zdravstvene zaštite dece, odnosno napori da se smanji stopa siromaštva dece u Evropi, pa su u tom smislu navedeni primeri prakse drugih zemalja u ovoj oblasti (Češka i Mađarska).

**Istraživanje uradila:**

mr Marina Prijić,

viši savetnik - istraživač

**Izvori informacija:**

* Anketa o radnoj snazi, oktobar 2012. godine, april 2013 godine; Republički zavod za statistiku
* Eurostat (2013.), *Unemployment rate 2001-2012; Youth unemployment trends*
* Zakon o socijalnoj zaštiti (Službeni glasnik RS, broj 24/2011.)
* Penev, G., (2013.) *Projekcije stanovništva Srbije od 2010. do 2060. godine*
* Prezentacija studije o socijalnoj politici Srbije: „*Socijalna sigurnost u Srbiji nakon 2000*.“ Dom NS
* *Procena uticaja politika u oblasti zapošljavanja* (2013.), Istraživanje Fondacije za razvoj ekonomske nauke
* Upitnik Evropskog parlamenta br: 2345 / 09.2013. na temu:*Istraživanje siromaštva dece u Evropi -* [*Survey on child poverty in Europe*](https://ecprd.secure.europarl.europa.eu/ecprd/secured/detailreq.do?id=165833)
* Fondacija za razvoj ekonomske nauke, *Quarterly monitor of economic trends and policies in Serbia, Issue 32. 01-03. 2013,*
1. *Unemployment rate 2001-2012 (Eurostat, online data, 2013.)* [↑](#footnote-ref-1)
2. Prikaz osnovnih makroekonomskih pokazatelja u RS u 2012 godini, broj 1/13, februar 2013.,str. 2. [↑](#footnote-ref-2)
3. <http://bif.rs/2013/10/najveci-broj-dugorocno-nezaposlenih-u-zemljama-oecd-od-izbijanja-krize/>

Samo nekoliko zemalja je zabeležilo opadajuću dugoročnu nezaposlenost od početka krize. U Belgiji, Holandiji i Poljskoj je njihovo učešće opalo za manje od 10%. U Češkoj i Nemačkoj je zabeležen pad trajne nezaposlenosti za više od 10%, ali dugoročno nezaposleni i dalje čine gotovo polovinu svih nezaposlenih u tim zemljama, sa 44,4 % i 45,0%. Druge zemlje sa visokom stopom dugoročne nezaposlenosti uključuju Belgiju (46,3%) , Grčku (65,5%), Mađarsku (47,1%), Irsku ( 59,0%), Italiju (56,4%), Poljsku (42,1%), Portugal (56,1%), Slovačku (70,7%), Sloveniju (49,6%) i Španiju (49,3%). [↑](#footnote-ref-3)
4. Internet adresa: [http://www.fren.org.rs/sites/default/files/Procena\_uticaja\_politika\_u\_oblasti\_zapošljavanja.pdf](http://www.fren.org.rs/sites/default/files/Procena_uticaja_politika_u_oblasti_zapo%C5%A1ljavanja.pdf) [↑](#footnote-ref-4)
5. Anketa o radnoj snazi, april2013. [↑](#footnote-ref-5)
6. Republički zavod za statistiku, Anketa o radnoj snazi, oktobar 2012.

<http://www.sindikat.rs/ekonomija_files/statistika/Osnovni%20podaci_1_2013.pdf> [↑](#footnote-ref-6)
7. Prema podacima Ankete mladih starosti od 15 do 29 godina, samo 1% mladih koji su bili na školovanju je tražilo posao 2009. godine (Krstić, 2010). [↑](#footnote-ref-7)
8. Prema: Grafikon 3.3.2. Sektorska struktura zaposlenosti 2010. godine u Srbiji [http://www.fren.org.rs/sites/default/files/Procena\_uticaja\_politika\_u\_oblasti\_zapošljavanja.pdf](http://www.fren.org.rs/sites/default/files/Procena_uticaja_politika_u_oblasti_zapo%C5%A1ljavanja.pdf) [↑](#footnote-ref-8)
9. Prema: Krstić i dr. (2010) „Položaj ranjivih grupa na tržištu rada Srbije”. [↑](#footnote-ref-9)
10. Projekcije za odraslo stanovništvo, Tabela 3.2.1. Osnovni pokazatelji tržišta rada odraslog stanovništva (15+) u hiljadama, str.44 [↑](#footnote-ref-10)
11. Isto [↑](#footnote-ref-11)
12. Izveštaj o radu Nacionalne službe za zapošljavanje za 2011, prema: „Socijalna sigurnost u Srbiji nakon 2000.“ [↑](#footnote-ref-12)
13. Milenijumsku deklaracija 2000., u kojoj su navedene osnovne vrednosti vazane za međunarodne odnose u 21. veku: sloboda, jednakost, solidarnost, tolerancija, podela odgovornosti. [↑](#footnote-ref-13)
14. Kao podsticajne mere su pokrenuti programi javnih radova i subvencionisanog zapošljavanja. [↑](#footnote-ref-14)
15. Informacija Ministarstva omladine i sporta RS, novembar 2013. [http://www.mos.gov.rs/документа/спорт.212.html#](http://www.mos.gov.rs/%D0%B4%D0%BE%D0%BA%D1%83%D0%BC%D0%B5%D0%BD%D1%82%D0%B0/%D1%81%D0%BF%D0%BE%D1%80%D1%82.212.html) [↑](#footnote-ref-15)
16. Zakon o socijalnoj zaštiti, Službeni glasnik RS, broj 24/2011. [↑](#footnote-ref-16)
17. Prezentacija studije o socijalnoj politici Srbije: „Socijalna sigurnost u Srbiji nakon 2000.“ [↑](#footnote-ref-17)
18. Definisana članom 86. Zakona: „Centar za socijalni rad i organizacija nadležna za poslove zapošljavanja dužni su da međusobno sarađuju u sprovođenju mera socijalne uključenosti radno sposobnih korisnika prava na novčanu socijalnu pomoć, a način saradnje propisuju sporazumno ministar nadležan za socijalnu zaštitu i ministar nadležan za zapošljavanje“. [↑](#footnote-ref-18)
19. Položaj dece u Srbiji, Prezentacija studije „Socijalna sigurnost u Srbiji nakon 2000.“ [↑](#footnote-ref-19)
20. Informacija (oktobar 2013.), Ministarstvo za rad i socijalnu politiku RS [↑](#footnote-ref-20)
21. <http://www.minrzs.gov.rs/doc/porodica/strategije/Nacionalni%20plan%20akcije%20za%20decu.pdf> [↑](#footnote-ref-21)
22. Od 2005. Pododbor za prava deteta u okviru Odbora za rodnu ravnopravnost Narodne skupštine [↑](#footnote-ref-22)
23. Dostupno na adresi: [www.ombudsman.rs/attachments/Nacrt%2009.11.11..doc](http://www.ombudsman.rs/attachments/Nacrt%2009.11.11..doc); [↑](#footnote-ref-23)
24. *Rate of poverty in age groups (%): Hungarian Central Statistical Office* [↑](#footnote-ref-24)
25. Odgovor Parlamenta Mađarske; [Survey on child poverty in Europe](https://ecprd.secure.europarl.europa.eu/ecprd/secured/detailreq.do?id=165833) , Prema: Centralni zavod za statistiku Mađarske [↑](#footnote-ref-25)
26. [National Social Inclusion Strategy– Extreme Poverty, Child Poverty, The Roma – (2011–2020)](http://romagov.kormany.hu/download/5/58/20000/Strategy%20-%20HU%20-%20EN.PDF) Nacionalna Strategija socijalnog uključivanja - ekstremno siromašnih, siromašne dece, Roma - (2011-2020). [↑](#footnote-ref-26)
27. [Action Plan](http://romagov.kormany.hu/download/a/58/20000/Strategy%20Action%20Plan.pdf) *(Annex to Government Resolution No. 1430/2011.,XII. 139.* [↑](#footnote-ref-27)
28. *Children Health Program for 2013-2016*  [↑](#footnote-ref-28)
29. *National Social Inclusion Strategy* [↑](#footnote-ref-29)
30. Istraživanje Fondacije za razvoj ekonomske nauke (2013.) [http://www.fren.org.rs/sites/default/files/Procena\_uticaja\_politika\_u\_oblasti\_zapošljavanja.pdf](http://www.fren.org.rs/sites/default/files/Procena_uticaja_politika_u_oblasti_zapo%C5%A1ljavanja.pdf) [↑](#footnote-ref-30)
31. Prema: Penev, G.: Projekcije stanovništva Srbije od 2010. do 2060. godine

<http://www.fiskalnisavet.rs/images/izvestaji/srbija_popproj_2010-2060_penev.pdf> [↑](#footnote-ref-31)
32. Eurostat, online data, 2013.

[Youth unemployment rates](http://epp.eurostat.ec.europa.eu/statistics_explained/index.php/Glossary%3AYouth_unemployment_rate) [↑](#footnote-ref-32)
33. Eurostat, online data, 2013., Grafikon 5. *Unemployment rate 2001-2012*. [↑](#footnote-ref-33)